Broj: 711-I-904-P-208-20/21-07-11

Zagreb, 23. travnja 2021.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Željka Kolara, župana Krapinsko-zagorske županije,** na 123. sjednici, održanoj dana 23. travnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Željka Kolara, župana Krapinsko-zagorske županije, u odnosu na korištenje službenog vozila u vlasništvu Krapinsko-zagorske županije dana 31. kolovoza i 9. rujna 2020.g. neće se pokrenuti, s obzirom da iz prikupljenih podataka i dokumentacije ne proizlazi da bi postupanjem dužnosnika bila počinjena povreda odredbi ZSSI-a.**

Obrazloženje

Povjerenstvo je dana 14. rujna 2020.g., u knjizi ulazne pošte pod brojem: 711-U-3319-P-208/20-01-2 zaprimilo anonimnu prijavu protiv dužnosnika Željka Kolara, župana Krapinsko-zagorske županije, u kojoj se navodi da je prijavljeni dužnosnik koristio osobno vozilo u vlasništvu Županije za potrebe kampanje za predsjednika SDP-a, čime je oštetio proračun Županije. U prijavi se specificiraju dva datuma, 31. kolovoz 2020.g. kada je prema navodima gostovao na emisiji uživo na Jutarnjem i 9. rujna 2020.g. u emisiji na Večernjem.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu odredbi ZSSI-a. Uvidom u registar dužnosnika koji ustrojava i vodi Povjerenstvo utvrđeno je da Željko Kolar obnaša dužnost župana Krapinsko-Zagorske Županije od 31. svibnja 2017.g. te da je istu dužnost obnašao u mandatu 2013.-2017. Stoga je i dužnosnik Željko Kolar povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je od Krapinsko-zagorske županije zatražilo očitovanje koristi li dužnosnik Željko Kolar, župan Krapinsko-zagorske županije, vozilo u vlasništvu Županije i ukoliko da, za koje potrebe, po kojoj osnovi te je li dužnosnik Željko Kolar koristio vozilo u vlasništvu Krapinsko-zagorske županije ili osobno vozilo uz naknadu troškova od strane Županije, dana 31. kolovoza 2020.g. i 9. rujna 2020.g.

Krapinsko-zagorska županija dostavila je 27. listopada 2020.g. očitovanje, KLASA: 031-12/20-01/02 URBROJ: 2140/01-11-20-2 od 22. listopada 2020.g., u kojem je navela kako dužnosnik Željko Kolar koristi vozilo u vlasništvu Županije reg oznaka ……………….

Pravilnikom o korištenju služnbenih automobila i mobilnih telefona, KLASA: 023-01/09-01/11 URBROJ: 2140/01-09-092-2 od 4. rujna 2009.g., KLASA: 406-01/10-01/09, URBROJ: 2140/01-09-10-2 od 24. rujna 2010.g. i 13. listopada 2010.g., utvrđeno je pravo župana na korištenje službenog automobila 24 sata dnevno. Sukladno navedenom dužnosnik Željko Kolar koristio je službeni automobil i 31. kolovoza i 9. rujna 2020.g.

Povjerenstvo je izvršilo uvid u gore navedeni Pravilnik te je utvrdilo kako je člankom 3. propisano kako pravo na korištenje službenog automobila 24 sata dnevno imaju župan, zamjenici župana i pročelnik Upravnog odjela za poljoprivredu, ruralni razvitak i šumarstvo. Navedeni korisnici službenog automobila nemaju pravo na isplatu putnih troškova. Predmetni Pravilnik, kao i njegove izmjene od 24. rujna 2010.g. i 13. listopada 2010.g. donio je tadašnji župan Siniša Hajdaš-Dončić.

U prilogu očitovanja dostavljen je i popis službenih vozila Županije iz kojeg je vidljivo kako župan koristi vozilo reg. oznake …………….

Povjerenstvo je potom Krapinsko-zagorsku županiju dodatno zatražilo putne naloge i drugu relevantnu dokumentaciju u vezi korištenja službenog vozila za dane 31. kolovoza i 9. rujna 2020.g.

Krapinsko-zagorska županija se očitovala dopisom, KLASA: 031-12/20-01/02 URBROJ: 2140/01-11-21-4 od 9. ožujka 2021.g. u prilogu kojeg se Povjerenstvu dostavlja preslika računa od 30. rujna 2020.g. sa dijelom specifikacije iz kojeg je vidljiva kupnja goriva na dan 9. rujna 2020.g. za vozilo registarske oznake ……………. u vlasništvu Krapinsko- zagorske županije te Putni nalog broj 20/73 koji je izdan vozaču Krapinsko-zagorske županije za dan 31. kolovoza 2020. godine, a odnosi se na isto vozilo. Nadalje uz dopis se dostavlja i poziv s programom konferencije „Oporavak lokalnih proračuna i komunalnih investicija“ koja je održana 31. kolovoza 2020.g. u Zagrebu, a u radu koje je župan Željko Kolar sudjelovao kao predavač te izvod iz kalendara župana Željka Kolara za dan 9. rujna 2020. godine u kojem su za taj dan u raspored upisani sastanci. U dopisu se u konačnici navodi kako drugom dokumentacijom ne rapolažu.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Iz prikupljene dokumentacija utvrđeno je kako dužnosnik Željko Kolar koristi osobno vozilo u vlasništvu Krapinsko-zagorske županije i to kao župan, a temeljem Pravilnika koji je donio raniji župan, 2009.g. Župan suklano navedenom pravilniku ima pravo na korištenje službenog vozila 24 sata dnevno. Nadalje, utvrđeno je kako je na dan 31. kolovoza 2020.g. dužnosnik bio na službenom putu u Zagrebu povodom sudjelovanja na konferenciji na koju je bio pozvan kao sudionik Panel rasprave na temu decentralizacije i reforme lokalne uprave. U odnosu na dan 9. rujna 2020.g. uvidom u kalendar obveza župana utvrđeno je kako je dužnosnik na navedeni dan imao niz zakazanih obveza, na različitim lokacijama. Iz dostavljene dokumentacije i očitovanja nije utvrđeno da bi dužnosniku, osim korištenja službenog vozila, bio isplaćen putni trošak i/ili neka druga naknada.

Slijedom navedenog, iz prikupljenih podataka i dokumentacije u odnosu na korištenje službenog vozila u vlasništvu Krapinsko-zagorske županije dana 31. kolovoza i 9. rujna 2020.g. nisu utvrđene okolnosti koje bi ukazivale da je dužnosnik Željko Kolar počinio povredu odredbi ZSSI-a te je odlučeno kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Željko Kolar, elektroničkom dostavom
2. Objava na internetskoj stranici Povjerenstva
3. Pismohrana